OKRESNÁ PROKURATÚRA ŽIAR NAD HRONOM 
Nám. Matice slovenskej 6, 965 01 Žiar nad Hronom

Číslo: 2 Pv 72/14/6613	Žiar nad Hronom 21.04.2016 
EEČ: 2-52-29-2016

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Žiar nad Hronom
Podľa § 217 odsek 1 Trestného poriadku vyslovujem, že obvinený:
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie 
ktorý je trestne stíhaný pre trestný čin:
- Prečin Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

sa v skúšobnej dobe, určenej uznesením prokurátora Okresnej prokuratúry Žiar nad Hronom zo dňa 5.8.2014 spisová značka 2 Pv 72/14/6613, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.

Podľa ustanovenia §217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

XXXXX sa prečinu krádeže podľa § 212 ods. 1, ods. 2 písm. a)Trestného zákona dopustil na tom skutkovom základe, že  

v bode 1

dňa 30. 01. 2014 v čase od 14.30 h do 06.45 h nasledujúceho dňa zaparkoval s obv. XXXXX v meste XXXXX na parkovisku pri obchodnom dome LIDL osobné motorové vozidlo zn. Audi, ev. č. XXXXX, odtiaľ prešli k budove Strednej odbornej školy obchodu a služieb na Ulici XXXXX, kde obv. XXXXX vylištoval sklenenú výplň okna v zadnej časti objektu, cez takto vzniknutý otvor obidvaja vošli do priestorov zámočníckej dielne, odkiaľ zobrali usmerňovač na zváranie CO2 zn. Mag 001552, prípojku na agregát CO2 nezistenej značky, malé zváracie trafo nezistenej značky, sadu na ventily nezistenej značky, nabíjačku nezistenej značky, brúsku zn. Narex, čím spôsobili majiteľovi Strednej odbornej školy obchodu a služieb, XXXXX, XXXXX odcudzením škodu vo výške 1 044,59 € a poškodením okna vo výške 20,- €,

v bode 2 
 
dňa 10. 02. 2014 v presnejšie nezistenej dobe, okolo polnoci, prišiel na osobnom motorovom vozidle zn. Fiat Marea, ev. č. XXXXX, k záhrade neoploteného rodinného domu č. I/372 na Ulici XXXXX, z vozidla zobral hydraulický zdvihák, v záhrade pomocou zdviháka nadvihol tam odparkované vozidlo zn. UVAZ, ev. č. XXXXX, z ktorého demontoval všetky štyri kolesá aj s diskami, ktoré si zobral a svojím konaním spôsobil škodu XXXXX, nar. XXXXX, bytom XXXXX, XXXXX, odcudzením vo výške 400,- €,

v bode 3

v presnejšie nezistenom čase, v mesiacoch október až november 2013, v obci Hrabičov, v lokalite Čierťaže, pri osade Majsniarovo, na parcele 1064, ktorá nepatrí do lesného pôdneho fondu spílil 10 ks bukových stromov o priemere pňov 25 - 55 cm, o objeme 11,39 m3 bez toho, že by mal na výrub povolenie, čím spôsobil Lesom SR, štátny podnik Banská Bystrica, odštepný závod Žarnovica, Železničná ulica 613/13, škodu vo výške 632,62 €. 

Uznesením prokurátora Okresnej prokuratúry Žiar nad Hronom zo dňa 5.8.2014, spisová značka 2 Pv 72/14/6613, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX  
	18 mesiacov
 
Odôvodnenie:

Uznesením prokurátora Okresnej prokuratúry v Žiari nad Hronom pod sp. zn. 2 Pv 72/14/6613 zo dňa 08.05.2014 bolo proti obv. XXXXX  trestné stíhanie za prečin krádeže podľa § 212 ods. 1, ods. 2 písm. a) Trestného zákona podmienečne zastavené podľa § 216 ods. 1 Trestného poriadku.  Zároveň mu bola určená skúšobná doba v trvaní 18 mesiacov. Uznesenie nadobudlo právoplatnosť dňa 29.08.2014.

Podľa § 217 ods. 1 Trestného poriadku  ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. 

	Po uplynutí určenej skúšobnej doby boli na obvineného vyžiadané správy z registra trestov, Okresného úradu Žiar nad Hronom, odboru všeobecnej vnútornej správy, Obce Hrabičov, Okresného riaditeľstva PZ, odboru kriminálnej polície Žiar nad Hronom a Obvodného oddelenia PZ Nová Baňa, z ktorých vyplýva, že počas skúšobnej doby viedol riadny život, nedopustil sa žiadneho vážnejšieho protiprávneho konania, teda vyhovel uloženým podmienkam. V skúšobnej dobe bol 4 x riešený za priestupok  na úseku dopravy (§ 16 ods. 4 zákona č. 8/2009 Z. z.).     

	Preto som rozhodol tak, ako je to uvedené vo výrokovej časti tohto uznesenia.
 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Slavomír Višňovský
prokurátor